El sindicat ultra Manos Limpias ha presentat davant del Tribunal Superior de Justícia de Catalunya (TSJC) un recurs contenciós-administratiu contra el ple d'investidura del Parlament per elegir el nou president de la Generalitat, Carles Puigdemont, el passat 10 de gener, i contra la fórmula de promesa del càrrec utilitzada per ell. Segons Manos Limpias, caldria anul·lar tots dos actes i, per tant, convocar noves eleccions. El recurs al·lega que el reglament de la cambra estipula que qualsevol debat requereix que almenys dos dies abans es distribueixi als diputats l'informe o documentació corresponent, excepte si la mesa acorda el contrari. Això és el que també va al·legar el PP just abans de celebrar-se el ple, però la Mesa va acordar que no hi havia documentació prèvia perquè el debat d'investidura es basa en el discurs oral del candidat. Així mateix, Manos Limpias impugna la fórmula de presa de possessió de Puigdemont, que va prometre complir les seves obligacions com a president "respectant i fent complir la voluntat del poble català expressada en el Parlament". Manos Limpias recorda que un Reial Decret del 1979, encara vigent, determina que els càrrecs electes han de jurar o prometre "complir fidelment les obligacions del càrrec, amb lleialtat al Rei, i guardar i fer guardar la Constitució, com a norma fonamental de l'estat".

Summary: Manos Limpias presenta un recurs al TSJC contra el ple d'investidura i la promesa de càrrec de Puigdemont


El compositor i pianista Albert Guinovart ha obert la programació que la ciutat de Girona ha preparat per aquest dijous coincidint amb el Dia de la Música. El barceloní ha ofert un tastet d'alguns dels temes recollits a 'Nocturne', el seu últim disc a piano amb el segell de la discogràfica Sony. Ell mateix ho ha definit com a una música "molt noctàmbula" i relaxada tot i que també inclou moments d'"alegria" i intensitat. El títol també fa referència a la peça musical el nocturn de forma lliure que va sorgir durant el romanticisme i que autors com el polonès Fryderyk Chopin van fer molt populars. De fet, Guinovart no amaga que "tota la seva vida professional és un homenatge a Chopin". L'acte s'ha fet amb el suport del Festival Castell de Peralada, a qui el compositor ha dedicat precisament dos temes dels dotze que recull el nou disc. Són composicions que ha fet al llarg dels últims deu anys de carrera. La periodista Mònica Pagès i el director del Festival de Peralada, Oriol Aguilà, han estat els encarregats d'introduir l'actuació d'Albert Guinovart. Aguilà ha reivindicat la música en aquest dia de celebració i molt especialment l'obra del pianista i compositor barceloní tot definint-la com a "bella i romàntica". Sobre l'autor n'ha destacat la seva "humilitat" i s'hi ha referit com a un "artista que és grandíssim" i un "vell" amic del certamen que cada any es fa a l'Alt Empordà.   Mònica Pagès ha formulat algunes preguntes sobre el nou disc, 'Nocturne' i el mateix Guinovart ha respost sota l'atenta mirada dels espectadors del concert que ha tingut lloc  l'Auditori de La Mercè de Girona. Així per exemple, ha explicat què era el gènere 'nocturn' i les arrels romàntiques. Tot i ser un estil lliure, sí que ha admès que hi ha una mena de patró: "És com si la mà esquerra fos l'orquestra i la ma dreta, la cantant", ha afirmat tot fent seguidament una demostració.  L'artista també s'ha referit a la gran influència que ha tingut en ell l'obra de Chopin fins al punt que sent que "tota la seva trajectòria és un homenatge" al polonès, molt popular pels seus 21 nocturns per a piano. I ha afegit que el seu gran objectiu, com a pianista i compositor és "transmetre emocions a través de la música".  Sobre el seu últim treball, 'Nocturne', ha dit que inclou dotze títols a piano que ha compost en els últims deu anys de carrera. "Hi ha cinc nocturns, una música molt relaxada, però també temes amb pics alegres i extravertits; en general, però, és molt noctàmbula". Unes melodies, assegura Guinovart, per gaudir-les en la "intimitat" de la casa de cadascú.  Per altra banda, ha explicat per què ha decidit dedicar alguns temes a persones en concret. Segons ha dit, "soc de tarannà agraït; estic molt content de poder viure de la meva passió". Així per exemple, li dedica una composició titulada 'Per a Elisa' a la seva mare. També té un record per a la pianista aragonesa Pilar Bayona o inclou també l'obra dedicada a la filla d'un seu amic, 'Chloé', que va estrenar a l'Auditori de Girona el 2014 amb motiu de la seva residència. El Festival de Peralada i la seva promotora, Carmen Mateu, que va morir aquest gener, també tenen dues composicions en homenatge i que es van estrenar fa uns anys al mateix certamen. Es titulen 'Nocturn de Peralada' i 'Estampes, respectivament.  El nou CD ja s'ha presentat a Madrid, Barcelona i ara a Girona i no descarta poder-lo mostrar properament a ciutats europees. També té en projecte composar una suite sobre els personatges de la Commedia dell'arte. De fet, el disc obre amb 'Arlecchino' un dels temes que en formarà part.

Summary: Albert Guinovart obre el Dia de la Música a Girona amb un tastet del seu últim disc, 'Nocturne'


El president dels Estats Units, Donald Trump, i el líder de Corea del Nord, Kim Jong-un, han signat aquest dimarts un acord "històric" a Singapur que tots dos han dit que marcarà un abans i un després per tot el món, però del qual encara es desconeixen els detalls. "Resoldrem un problema molt gran i molt perillós pel món", ha dit Trump durant la signatura de l'acord. "Ha estat una reunió històrica, hem decidit deixar el passat enrere. El món veurà grans canvis", ha afegit, per la seva banda, Kim Jong-un. Segons ha dit el president nord-americà, que el cap de setmana va rebutjar signar les conclusions finals del G-7 i va titllar de "dèbil i deshonest" al primer ministre canadenc, Justin Trudeau, a Singapur ha pogut crear un "vincle especial" amb Kim Jong-un i el convidarà a la Casa Blanca.

Summary: Trump crea un "vincle especial" amb Kim Jong-un després d'una cimera "històrica"


El Tribunal de Comptes ha condemnat l'exdirector general d'Innova, Josep Prat, a reintegrar 110.000 euros a l'Ajuntament de Reus com a responsable comptable directe dels increments de sou irregulars, corresponents als exercicis entre 2009 i 2011, a les plantilles de diferents societats dependents del hòlding municipal d'empreses que controlava. Juntament amb el mateix Prat han estat condemnats, en qualitat de responsables solidaris, el gerent de Reus Transport, Josep Maria Adserà, i l'expoderat de l'Epel Innova, Josep Iglesias, que s'hauran de fer càrrec de retornar 47.747 euros i 18.961 euros, respectivament, interessos al marge. Segons quatre sentències emeses recentment pel Tribunal de Comptes, Prat i els seus col·laboradors haurien materialitzat pujades salarials en empreses públiques com Reus Transport, l'Epel Innova o Rellsa saltant-se la llei pressupostària del govern espanyol que les limitava, congelava o reduir amb l'objectiu teòric de contenir el dèficit públic. Uns fets que va denunciar posteriorment el mateix Ajuntament de Reus arran les irregularitats detectades al hòlding per un informe de l'interventor arran la investigació judicial pel cas Innova. El cas que un major volum de perjudici econòmic hauria causat al consistori són els increments salarials aplicats a la societat Reus Transport Públic SA en els tres exercicis que van de 2009 a 2011. Segons la ponent de la sentència, Margarita Mariscal de Gante, l'empresa va acordar pujades de sou per sobre dels límits previstos per a treballadors del sector públic que havien fixat les lleis de pressupostos generals de l'Estat. Així, mentre a l'any 2009 només s'autoritzava un increment màxim del 2%, Reus Transport Públic va acabar aplicant un 2,40%; el 2011, tot i el límit del 0,3% es va arribar a l'1%; i, finalment, al 2011, amb la congelació salarial ordenada pel govern espanyol socialista, l'empresa pública va incrementar les retribucions en un 3,25%.  L'exgerent Xavier Sarrà, contra qui també es dirigia la demanda, ha quedat absolt. Davant d'això, i considerant Prat com a màxim responsable de la gestió de les societats municipals dins del grup Innova havent omès la "diligència que li és exigible" en la gestió de recursos públics, la jutgessa el declara com a "responsable comptable directe" de les conseqüències que això va tenir per als fons públics de Reus Transport Públic, per un import de 70.760 euros, als quals l'exdirector d'Innova haurà d'afegir el pagament de 6.612 en interessos. La sentència també condemna solidàriament el gerent de la societat, Josep Maria Adserà, a pagar 47.747 euros –més 4.461 en interessos- per "negligència greu" com a responsable en matèria de personal comunicant a l'empresa que feia el pagament de les nòmines a aplicar els increments retributius reconeguts al conveni col·lectiu i no a la llei de pressupostos vigent en cada moment. Una segona sentència, la mateixa magistrada condemna també Prat a pagar 36.242 euros –més 3.438 en interessos- per no aplicar les reduccions salarials previstes per a als exercicis de 2010 i 2011 a l'Epel Innova. Segons la sentència, aquesta societat, com a empresa pública subjecta a la normativa de retribucions que aplicava el govern estatal en la llei de pressupostos, havia de reduir els salaris en funció de cada nivell retributiu. Tot i començar a aplicar aquesta retallada a partir de juny de 2010, Prat va ordenar que durant 2011 es compensessin als treballadors, de forma "no justificada", les quantitats reduïdes amb anterioritat i les que es van anar abonant al llarg d'aquell exercici. En aquest cas, la jutgessa també condemna solidàriament l'exapoderat de l'Epel Innova, Josep Iglesias, com a responsable de pagaments al personal i aturoritzar les compensacions en les nòmines, al pagament de 18.961 euros –i 1.805 en interessos-. La sentència exonera de responsabilitat l'exgerent José Augusto García Navarro. La tercera sentència en la qual Prat també ha estat condemnat fa referència a la societat municipal Reus Esports i Lleure, SA (RELLSA), també gestionada pel hòlding Innova que controlava. En aquest cas, la magistrada el fa responsable comptable directe de l'increment salarial del 3% dels sous del personal per a l'exercici de 2011, condemnant-lo al pagament  de 2.723 euros. Segons argumenta la sentència, i d'acord amb la llei dels pressupostos estatals del 2010 aprovats pel govern del PSOE, els personal laboral no directiu d'aquesta empresa, com la resta de societats del sector públic, no tenien dret legalment a cap increment de sou durant aquest exercici. En aquesta causa, la sentència desestima la demanda contra Iglesias i García Navarro. L'única de les quatre sentències fetes públiques que acaba sense condemna per a l'exdirector general d'Innova és la que fa referència a la demanda presentada pel consistori per les irregularitats detectades en la manca d'acreditació de les retribucions variables en els exercicis de 2009, 2010 i 2011 al grup Sagessa. El consistori calculava, en aquest cas, una responsabilitat comptable de 19.682 euros. També exonera l'exdirector general de Sagessa en l'àmbit estratègic i de personal, així com l'exdirector general de Ginsa.

Summary: Condemnen Josep Prat a pagar 110.000 euros a l'Ajuntament de Reus per increments salarials irregulars a Innova


El pantà de la Torrassa, al Pallars Sobirà, ha acollit aquest dimecres una acció, organitzada per la companyia Endesa, per conscienciar sobre la necessitat de reduir el consum de bosses de plàstics. Un seguit de voluntaris, amb canoes, han recorregut el pantà per recollir les deixalles que hi ha abandonades als marges. Amb aquesta acció testimonial s'ha volgut conscienciar de la importància de posar fre a l'ús de plàstics d'un sol ús. Aquesta iniciativa s'ha celebrat coincidint amb el Dia Mundial sense bosses de plàstic. El lloc escollit per fer aquesta acció ha sigut el Pallars Sobirà donat que aquests dies es celebra el Campionat del Món de Freestyle de piragüisme a Sort i la companyia hi col·labora amb la campanya #plasticfreelifestyle. Entre participants i públic s'han repartit unes 1.000 ampolles reutilitzables que substituiran les 60.000 ampolles de plàstic d'un sol us.  Endesa esta desenvolupant la iniciativa 'Plàstics zero' amb l'objectiu de reduir en un 60% els plàstics d'un únic ús a les oficines de tot l'Estat per a l'any 2021. Marta Hernández, tècnica del departament de Medi Ambient d'Endesa, ha explicat que una de les primeres accions que ja està implementant la companyia és l'eliminació de tots els gots de plàstic de les màquines de cafè i la seva substitució, en part, per altres de compostables. Coincidint amb el Dia Mundial sense bosses de plàstic, Hernández ha recordat que cada català gasta 227 bosses l'any. Això vol dir que al llarg de l'any es consumeixen al nostre territori més d'1,7 milions de bosses de plàstics de nanses d'un sòl ús.

Summary: Campanya de recollida de plàstics al pantà de la Torrassa per conscienciar sobre la necessitat de reduir-ne l'us


Jordi Perelló, el mecànic de Reus denunciat per negar-se a reparar el cotxe d’una agent de la policia espanyol, ha declarat aquest dimecres davant el jutjat d’instrucció número 3 de Reus com a investigat per un presumpte delicte d’incitació a l’odi. Més d’un centenar de persones convocades per entitats i formacions sobiranistes, així com els ‘Avis i àvies per la Llibertat’, l’han acompanyat per donar-li suport a les portes de l’edifici judicial. Durant poc més de mitja hora, Perelló només ha respost a les preguntes del seu advocat, segons ha informat el TSJC. En la causa també estan personats el ministeri fiscal i l’Advocacia de l’Estat, que actua en representació de l’agent de la policia espanyola. Abans han declarat com a testimonis aquesta policia i la seva parella, un agent dels Mossos d’Esquadra que és qui va interposar la denúncia contra el mecànic. Durant els propers dies està previst que es practiquin més diligències testificals.  (En aquesta actualització s'afegeix que el mecànic només ha respost a les preguntes del seu advocat i que s'han demanat més diligències, segons ha informat el TSJC) Cap a tres quarts de deu del matí, Jordi Perelló ha arribat als jutjats de Reus per afrontar la declaració judicial. Molt emocionat ha saludat i ha agraït les mostres de suport del més d’un centenar de persones que l’esperaven a les portes al crit de “No estàs sol!”.  Després que hagin comparegut davant el jutge l’agent de la policia espanyola i la seva parella, Perelló ha començat a declarar pels volts de tres quarts de dotze del migdia i n’ha sortit al cap de mitja hora entre aplaudiments i crits de suport, com ara “Els tallers seran sempre nostres!”. El mecànic ha declinat fer declaracions als nombrosos mitjans aplegats davant l’edifici judicial. El seu advocat, David Piqué, ha expressat que, un cop examinat l’atestat i escoltades les versions de l’agent de la policia i del denunciant -la parella d’aquesta, que és mosso d’esquadra-, espera que ben aviat es dicti el sobreseïment de la causa.  Al jutjat al cap d’una setmana Els fets es remunten a dimecres de la setmana passada quan una agent va trucar Perelló perquè li arreglés el seu cotxe, però ell s’hi va negar “per principis” arran dels fets de l’1-O. Poc després, la parella de l’agent, que és mosso d’esquadra, l’hauria amenaçat per telèfon i en persona, segons va relatar el mecànic. Finalment, dues patrulles de la policia catalana es van personar al taller. Posteriorment, els mossos el van citar perquè comparegués dijous a comissaria acusat d’un presumpte delicte d’incitació a l’odi. El mecànic hi va acudir assistit per un advocat i es va acollir al seu dret de no declarar. Quan va transcendir el seu cas, Perelló va argumentar que té un taller “no marquista” i que “tot el dret de triar la feina”. En aquest sentit, el mecànic sosté que l’empara el Reial Decret que regula l’activitat industrial i de prestació de serveis en els tallers de reparació de vehicles automòbils, dels seus equips i components. Així mateix, sempre ha rebutjat que se l’acusi de promoure odi i ha emmarcat aquest cas en una “decisió personal”.   Fonts properes al mecànic s’han mostrat sorpreses per la rapidesa de la citació judicial, que s’ha materialitzat tot just una setmana després dels fets. Així mateix, han denunciat que Perelló ha rebut diversos insults i amenaces.

Summary: ACTUALIZACIÓ:Declara davant el jutge el mecànic de Reus acusat d’un delicte d’odi


Els grups parlamentaris de Junts per Catalunya (JxCat) i Esquerra Republicana de Catalunya (ERC) han registrat a la Mesa de la cambra catalana la petició per crear una Comissió d'Investigació sobre els efectes que ha tingut l'aplicació de l'article 155 de la Constitució espanyola a Catalunya. Segons s'especifica a la proposta de resolució, signada per Albert Batet i Anna Caula, la Comissió té per objecte analitzar els efectes del 155 "en el seu sentit més ampli", incloent-hi les causes que el van motivar, la seva adequació a la legalitat, el caràcter de les mesures aplicades o les seves conseqüències. També es proposa que la Comissió valori els "danys i possibles responsabilitats" per la seva aplicació. En detall, el que ambdós grups plantegen a la proposta de resolució és analitzar les causes i justificació que originen l'aplicació del 155. Analitzar la legalitat de la seva adopció i aplicació i de cada una de les mesures concretes adoptades. Analitzar la "vulneració dels drets fonamentals" a la ciutadania, entitats i institucions a Catalunya. Analitzar i quantificar els "danys" efectuats per l'aplicació de les mesures. Analitzar "les possibles responsabilitats, incloses les penals". I estudiar l'impacte i la repercussió internacional. A l'exposició de motius, ERC i JxCat afirmen que l'aplicació del 155 va comportar l'entrada en vigor d'un conjunt de mesures que van "limitar i anul·lar en bona part" l'autogovern de Catalunya. I consideren que la mesura presa pel govern de Mariano Rajoy va suposar un "greu atac" a l'autogovern de Catalunya i a les "legítimes aspiracions del poble català".

Summary: JxCat i ERC registren la petició per crear una Comissió d'Investigació sobre els "danys" del 155


El conseller d’Afers Exteriors, Relacions Institucionals i Transparència, Raül Romeva, aplaudeix que els empresaris actuïn com a ambaixadors de Catalunya arreu del món i "construeixin marca". Així ho ha manifestat aquest divendres a la cloenda de la jornada sobre diplomàcia empresarial que han organitzat el Consell de Diplomàcia Pública de Catalunya (DIPLOCAT) amb PIMEC, on s'han reunit representants de companyies locals amb vocació i activitat internacional. Romeva també ha remarcat que en "un context aparentment de caos i desconcert", s'ha assolit la xifra d'exportacions "més alta mai aconseguida", amb 63.800 milions d'euros en béns i serveis el 2015. "És necessari recordar-nos-ho perquè no tinguem cap mena de complex i posar-ho en valor perquè no podem dissociar el teixit empresarial del que és el teixit social en el qual estem immersos", ha sentenciat. "Cadascú amb la seva capacitat de connectar al món, d'explicar-se des de la seva singularitat, està fent diplomàcia, està explicant qui i què som", ha destacat el conseller. Romeva ha apuntat que el teixit empresarial arriba a la resta del món "via producte, discurs, imatge, projectes o idees" exportant "una realitat cultural, social i econòmica". Ariane Derks: "s'ha d'anar amb compte a fer-se massa petit" La trobada sobre diplomàcia empresarial celebrada a l'Antiga Fàbrica Moritz de Barcelona, ha estat presentada pel secretari general de DIPLOCAT, Albert Royo, i el secretari general de PIMEC, Antoni Cañete, i ha comptat amb la intervenció d'Ariane Derks, la directora general de la marca de país Germany Land of Ideas (Alemanya Terra d'Idees, en anglès). En declaracions a l'ACN, Derks ha advertit que "s'ha d'anar amb compte a fer-se massa petit" a l'hora de presentar una marca nacional. En aquest sentit, ha recomanat prendre consciència de marca a una escala europea. "Si volem ser forts, ho hem de ser com un tot, i això és una cosa que fem a Alemanya, però des del meu punt de vista s'ha de fer també a Europa", ha dit. La directora general de Germany Land of Ideas ha apuntat que "el món està canviant molt i no està sent fàcil, així que ens hem de mantenir junts". Alhora, ha aconsellat tenir en compte el context espanyol per enfocar la promoció internacional catalana. Segons Derks, "tots els país tenen particularitats" i Catalunya és "una regió especial" d'Espanya. Sobre aquest aspecte ha exemplificat que els estats federals d'Alemanya "fan les seves pròpies marques i es centren en les seves fortaleses, i això està bé".  Pel que fa a la marca Catalunya en concret, Derks considera que està vinculada al procés independentista i pot evocar una imatge "no massa positiva", almenys des de la perspectiva alemanya, on "la premsa sempre parla del separatisme", tal com ha afirmat a l'ACN. Derks ha explicat que "no es pot separar" una marca de projecció exterior dels aspectes socials i creu que s'ha d'anar "molt amb compte amb el que vens a fora i el que ets internament". A més, ha manifestat que a l'hora de "parlar sobre un mateix s'ha de fer amb honestedat". En la mateixa línia, ha remarcat que "si vols canviar el país també has de treballar amb la visió interna". "Has de ser el que vols vendre" i per aquest motiu cal "ensenyar a dins el país que hi ha bones idees". Per a assolir "una marca nacional exitosa", la directora general de Germany Land of Ideas ha assegurat que es necessita incorporar aspectes que van des de la cultura, l'educació i la societat a la indústria, la recerca i la tecnologia. En aquest procés, és important "parlar de tota la gent darrera d'això, perquè és el que et fa confiable", ha subratllat Derks. D'altra banda, en ser preguntada per la diferència entre la marca Barcelona i la de Catalunya, ha respost que "és normal" que existeixi. Derks atribueix a "una decisió estratègica de cada empresa" associar-se a la ciutat o al país. Tres casos d'èxit empresarial i una marca catalana A la trobada sobre diplomàcia empresarial també hi han participat els responsables d'Aranow, Scytl i Moritz, tres companyies catalanes que han tingut èxit en la internacionalització i que han estat guardonades amb el premi del DIPLOCAT i PIMEC als anys 2013, 2014 i 2015 respectivament. El director general d'Aranow, Jordi Cuixart, ha explicat que la marca Catalunya els va servir "de palanca" en els inicis com a fabricants de maquinària d'envàs i embalatge, posant en valor la història industrial catalana en aquest sector. "No hi ha res màgic, hi ha hores d'esforç i dedicació, però també un país potentíssim que és una terra molt fèrtil" per a la creació de noves empreses, ha dit Cuixart. Al seu torn, el director executiu de Scytl, Pere Vallès, ha exposat que la imatge de Catalunya com a un "país amable" sense conflictes internacionals, ha ajudat aquesta empresa, dedicada a sistemes de vot electrònic, a desenvolupar projectes en països amb una situació política complexa. A més, ha defensat la seva decisió de mantenir la base empresarial en territori català, tot i que existeixi una expansió internacional. Santi Manzano, director general de la cervesera Moritz, ha expressat que la companyia manté "un vincle molt fort" amb el país, amb accions com la defensa de l'etiquetatge en català. Manzano ha emfatitzat que "sense massa diners, però molta creativitat" han fet créixer la seva marca. També ha presentat el seu model Esteve Pintó, president del projecte Ben Fet, un segell de qualitat de productes fabricats a Catalunya vinculat a PIMEC. Pintó ha definit els objectius de la iniciativa entorn a "potenciar el consum intern de tots els sectors de producció, definir i garantir el retorn al consumidor i contribuir a la internacionalització de les empreses". Igualment, ha apuntat que es vol seguir el model alemany i reivindicar "el producte amb valors, amb país i societat".

Summary: Romeva aplaudeix que els empresaris actuïn com a ambaixadors de Catalunya i "construeixin marca"


La propera setmana, els dies 4 i 5 de novembre, a l'auditori de la Fira de Mostres d'Amposta se celebrarà una nova edició del Fòrum d'Emancipació Juvenil, un referent per als joves de la ciutat en matèria de formació i ocupació. Ara el certamen vol tenir més ressò a territori i de cara la propera edició l'Ajuntament d'Amposta estudia per modificar la data de celebració i fer-ho cap a la primavera, "entre els mesos de març i abril perquè es quan hi ha més oferta educativa i de formació", ha apuntat el regidor de Joventut, Ramon Bel. Enguany, segons ha explicat el tècnic de l'àrea, Marc Vidal, el Fòrum se centrarà en treballar aspectes de la inserció laboral, a través del programa de la Garantia Juvenil, i l'emprenedoria amb l'experiència de joves emprenedors. L'alcalde d'Amposta, Adam Tomàs, el regidor de Joventut, Ramon Bel, i el tècnic de l'àrea, Marc Vidal, han presentat aquest dimecres la nova edició del Fòrum d'Emancipació Juvenil que té per objectiu apropar als joves totes aquelles eines que tenen a l'abast per poder emancipar-se. "Ha de ser un treball transversal entre polítiques actives d'ocupació, formació i també habitatge", ha dit Tomàs. L'alcalde ha assenyalat que, a més de treballar en plans de formació i ocupació per als joves d'Amposta, "des de l'Ajuntament també treballem per aconseguir habitatges socials que la gent jove pugui llogar".  El regidor de Joventut, per la seva banda, ha destacat que l'objectiu del fòrum es convertir-se en una referència per al conjunt de les Terres de l'Ebre. Per aquest motiu, de cara a a l'any vinent, el consistori treballa per fer una modificació en el calendari. "El més interessant seria poder fer el fòrum entre els mesos de març i abril perquè es quan hi ha més oferta educativa i de formació", ha dit Bel.   El fòrum, com ha explicat el tècnic de l'àrea, Marc Vidal, se centrarà en treballar aspectes de la inserció laboral i l'emprenedoria. En concret, el primer dia, el dimecres dia 4 de novembre, es tractarà tot allò vinculat a la integració laboral a través del programa de la Garantia Juvenil. El segon dia, el dijous 5 de novembre, les activitats, tallers i xerrades estaran centrats en el món de l'emprenedoria. "Hi participaran dos joves d'Amposta que són emprenedors i ens explicaran la seva experiència", ha dit Vidal. A més, tal i com ha destacat el tècnic, el fòrum s'ha dissenyat "pensant en què els joves han de participar, a través de dinàmiques i jocs de rol".

Summary: La inserció laboral i l'emprenedoria, eixos del Fòrum d'Emancipació Juvenil d'Amposta


Flix ha identificat cinc nous possibles punts contaminats per Ercros al municipi que se sumarien als dels terrenys industrials de l'empresa. L'Ajuntament ha elaborat un informe que conté cinc possibles localitzacions de punts contaminats, identificats amb coordenades a partir dels indicis que han fet arribar al consistori diversos extreballadors d'Ercros. L'informe municipal va passar per la junta de govern divendres i aquest dilluns es farà arribar a l'Agència de Residus de Catalunya (ACR), que serà qui encarregarà una analítica de les terres per comprovar si estan contaminades. L'alcalde de Flix, Marc Mur, ha explicat que l'informe simplement conté punts on hi ha indicis que poden estar contaminats i que per això cal ser "molt curosos" abans no es confirmi, perquè fins ara no s'ha fet cap analítica. Per dijous, hi ha prevista una reunió amb la comissió d'experts en la qual aquest assumpte serà un dels punts a tractar. Per això el consistori ha treballat per "complir terminis" i fer-ho arribar a l'Agència de Residus, segons Mur. Sobre l'auditoria que ha d'esclarir quants residus contaminats queden al fons de l'embassament de Flix, que en principi hauria de fer-se pública abans del 31 de gener, Mur ha explicat que manté el compromís amb Acuamed però que fins al dia d'avui no ha rebut més notícies i que continua a l'espera. D'altra banda, l'alcalde de Flix ha insistit que, a banda d'Acuamed, està pendent una reunió amb la secretaria d'Estat de Medi Ambient, per la qual "encara no hi ha data" tot i la "urgència" en tractar el tema.

Summary: Flix identifica cinc nous possibles punts contaminats per Ercros


El 35% dels comerços i restaurants de Barcelona Oberta preveu no poder reobrir les seves portes i tancar definitivament per la crisi del coronavirus, segons una enquesta interna de la mateixa Unió d'Eixos Comercials Turístics als seus associats. Un altre 28% dels socis s'ha situat en un punt mig d'incertesa, mentre que el 37% restant s'ha mostrat convençut que superarà la situació d'emergència per la covid-19 i podrà recuperar la seva activitat un cop Barcelona superi la fase 0 de desescalada. En paral·lel, el 72,9% dels empresaris de l'associació –que aplega les 20 principals zones turístiques de la capital catalana- diu que ha aplicat un ERTO per causa de força major, que ha rebut la llum verda en un 93,5% dels casos. El 75%, crític amb les mesures econòmiques de les administracions Pel que fa a les rendes, la majoria dels negocis de la ciutat associats a Barcelona Oberta diu que suporta uns lloguers comercials alts: per al 37% dels enquestats el lloguer representa més del 15% de les vendes; per a un 27% més, el lloguer se situaria entre el 10 i el 15% de les vendes; mentre que per al 26% els suposa menys del 10%. De l'enquesta de la Unió d'Eixos Comercials i Turístics també es desprèn que més del 75% dels enquestats valoren com a desfavorables les mesures econòmiques que han pres les diverses administracions –local, catalana i espanyola- per superar la crisi del coronavirus.  Segons els empresaris i comerciants de Barcelona Oberta, les principals accions que haurien d'haver pres les diferents administracions per ajudar al sector són "ajuts econòmics i subsidis directes, la supressió d'impostos i taxes, i la legislació de moratòries, reduccions de lloguers i hipoteques de locals de negoci". De fet, Barcelona Oberta, juntament amb altres organitzacions, està pressionant a les diferents administracions perquè atorguin "mesures reals" d'ajuda al comerç local de cara a la futura reactivació econòmica.  L'associació aglutina un perfil d'empreses comercials molt variada, però el 60% són comerços i establiments que entrarien dins de la categoria de micropimes: un únic punt de venda, menys de 20 treballadors en plantilla i facturació de menys d'1 MEUR.

Summary: El 35% dels comerços i restaurants de Barcelona Oberta haurà de tancar per la crisi del coronavirus


Protecció Civil ha demanat el confinament de l'institut de Constantí per una concentració de gas tòxic en una refineria de Repsol de la Pobla de Mafumet. El centre està a prop de la indústria. Tècnics de Medi Ambient estan fent mesuraments al lloc i els nivells de gas van a la baixa. Estan valorant si es tracta de gas fosgen o bé sulfhídric.

Summary: Demanen el confinament de l'institut de Constantí per una concentració de gas en una refineria de la Pobla de Mafumet


La quarta edició del ‘Barcelona Districte Musical’ presentarà, entre els mesos d’octubre i desembre, una trentena de muntatges en equipaments de proximitat dels 10 districtes de la ciutat. Estrenada la primavera del 2017, aquesta iniciativa vol promoure l’accés dels veïns i veïnes de la ciutat a una oferta gratuïta, pensada per a tots els públics i que arriba a espais de proximitat com ateneus i centres cívics. La programació del circuit introdueix per primer cop un espectacle inclusiu de Artenea Cia. de Dansa que oferirà versions accessibles per a persones amb discapacitat sensorial. L’edició de tardor arrenca amb la incorporació del Centre Cultural La Farinera del Clot, que suma als 20 equipaments participants de la temporada passada.  Durant els propers tres mesos, a partir del proper 5 d’octubre i fins al 31 de desembre, 21 equipaments de proximitat dels deu districtes de la ciutat ompliran els escenaris amb més de 30 propostes artístiques, i prop de 160 funcions, entre teatre, dansa, circ, música i audiovisual, que, en molts casos, aniran acompanyades d’activitats paral·leles, com ara trobades o tallers amb els artistes. Aquesta nova edició de tardor arrenca la temporada amb la incorporació del Centre Cultural La Farinera del Clot, que se suma als 20 equipaments que ja van oferir programació la temporada passada.    Dins l’oferta musical de l’edició s’inclouen noms com el del cantant Xarim Aresté, la Balkan Paradise Orchestra, la presentació del disc ‘Lucha libre’ dels Flamingo Tours (algunes d’aquestes propostes estan incloses dins programació del Festival Internacional de Jazz de Barcelona, juntament amb propostes com les d’ Eva Fernández, ‘Yo pregunto’, entre d’altres).    Dins l’apartat de programació teatral del circuit, s’han programat alguns espectacles com ‘Festa de balls per salvar el món’, a càrrec de la cia. La Generació Feliç, amb l’actor Jordi Vilches; ‘Àries de reservat’, amb dramatúrgia i direcció de Marc Rosich; ‘Barcelona (contra la paret)’, de LaPùblica amb dramatúrgia i direcció de Lali Álvarez –del qual es programen versions accessibles per a persones amb diversitat sensorial-; o l’espectacle ‘Penelope’ de la pallassa Pepa Plana, entre d’altres.   I en aquesta edició, també, s’hi podrà veure una proposta inclusiva per primera vegada al circuit. Es tracta de l’espectacle de dansa  ‘La Llorona’, de l’ Artenea Cia. de Dansa, a través de la qual l’Associació d’Art-Teràpia Artenea i la seva companyia de dansa trenquen  barreres i donen una visió diferent de les persones amb discapacitats intel·lectuals.    Per al públic familiar, la companyia La Petita Malumaluga, l’espectacle de circ ‘Petits prínceps’ de la companyia Mumusic Circus, o les propostes audiovisuals del Kinosaure Ambulant –novetat d’aquesta edició-, són alguns dels plats forts programats per al públic familiar.   Continuen com a propostes del circuit, el cicle de cinema documental musical en col·laboració amb l’In-Edit Festival, i un altre d’animació per a públic familiar amb el Petit Cineclub.     Seguiran funcionant, com ja ho van fer a la primavera, les funcions escolars d’alguns espectacles i les activitats paral·leles pensades per fomentar la interacció entre artistes i públic.      També, i dins el marc de Barcelona Districte Cultural, es presentarà aquesta tardor la cinquena i última creació comunitària de la primera edició d’ART i PART, que reunirà artistes, entitats i veïns i veïnes del barri del Raval. Es tracta de Lluernes d’hivern, que durant el mes de novembre acompanyarà l’encesa de llums del Raval.   ART i PART és un programa municipal que acompanya els processos de creació de diferents equips integrats per entitats, equipaments, artistes i veïns arrelats en cada un dels barris que hi participen i que dona visibilitat a les realitats diverses de la ciutat mitjançant la creació artística. Aquest projecte tindrà continuïtat el 2019 en altres quatre barris de la ciutat. La cerca de participants començarà a finals del 2018 i els processos s’iniciaran a principis del 2019.

Summary: ‘Barcelona Districte Cultural’ programa 30 nous espectacles gratuïts en equipaments de proximitat


Una dona ha denunciat als Mossos d'Esquadra que un capellà va abusar d'ella quan tenia 10 anys durant unes colònies a Puigpardines (Garrotxa). Segons recull la denúncia, que ha avançat RAC1, els fets van passar l'any 1989. Durant les vacances, la víctima –aleshores, era una nena- es va haver de quedar fent llit a la casa de colònies perquè es va posar malalta. Va ser llavors quan el mossèn va pujar a l'habitació, en va abusar i la va amenaçar. Ara, la dona ha anat a veure el rector, que té 81 anys, i ha gravat una conversa on el mossèn li reconeix els abusos, li demana perdó i li diu que oblidi el cas. La dona ha denunciat els fets a la policia i, tot i que el cas ha prescrit, els mossos l'han posat en coneixement de la fiscalia i els jutjats per si decideixen obrir-ne diligències. El Bisbat de Girona, per la seva banda, diu que ho investigarà i que, si el relat és cert, s'actuarà en conseqüència. El cas que ara ha arribat als Mossos d'Esquadra es remunta al 1989. Aleshores, la denunciant tenia 10 anys i se'n va anar de colònies a Puigpardines, a la Garrotxa. Amb ells també hi va anar el capellà del seu poble, situat al Baix Empordà, perquè les vacances s'organitzaven des de la parròquia. En aquell temps, el mossèn tenia 54 anys.  Segons recull la denúncia, que ha avançat RAC1, la denunciant es va posar malalta durant les colònies i es va haver de quedar al llit. Aquell dia, la resta de companys del grup van marxar amb els monitors i a la casa de Puigpardines només hi van quedar la cuinera i el mossèn. Va ser aleshores, sempre segons el relat de la denunciant, quan el rector va pujar a l'estança on hi havia la nena, en va abusar i la va amenaçar. "Tal com recull la seva declaració, li va dir que si ho explicava a algú, la mataria", recull RAC1.  La família de la nena, després que tornés de colònies, va prendre tres decisions. Van portar la menor al psicòleg, van denunciar els fets al Bisbat de Girona i van demanar a l'escola que la seva filla deixés de fer l'assignatura de religió (que impartia el mateix mossèn). A la denúncia, la dona explica que els professors de l'escola no van posar-hi cap problema. Però segons recull la declaració, a la qual ha tingut accés la ràdio, el Bisbat –tot i la denúncia dels pares- es va "limitar" a canviar el mossèn d'església i el va traslladar del Baix a l'Alt Empordà.  Conversa gravada on reconeix els fets Ara, 27 anys després d'aquells fets, la dona ha anat a veure el rector. Fa dues setmanes, la denunciant va anar a parlar amb el mossèn, que té 81 anys, i va gravar la conversa. Primer, segons consta a la denúncia a la qual ha tingut accés RAC1, el capellà li va dir que no recordava res, però a mesura que anaven parlant, va acabar reconeixent els abusos, li va demanar perdó i li va dir a la denunciant que oblidés el cas.  La dona va anar a comissaria, on va aportar la gravació i va presentar denúncia. Els Mossos d'Esquadra, tot i que el cas ha prescrit, l'han posat en coneixement de la fiscalia i dels jutjats per si consideren oportú investigar-lo i obrir diligències.  El Bisbat de Girona, per la seva banda, assegura que s'ha assabentat del cas arran de la denúncia. Des del Bisbat, asseguren que ho investigaran i, que si el relat de la denunciant és cert, actuaran en conseqüència, remetent-se al comunicat que van fer públic el passat 18 de febrer els bisbes catalans de la Conferència Episcopal Tarraconense, on reiteraven la seva condemna a qualsevol abús comès contra un infant o un menor d'edat.

Summary: Una dona denuncia als mossos que un capellà va abusar d'ella quan tenia 10 anys durant unes colònies a Puigpardines


L'Aliança Lliure Europea retreu al vicepresident de la Comissió Europea que "en lloc de condemnar la persecució de polítics catalans" la UE "ompli els seus discursos amb la prevalença de l'estat de dret" ACN Brussel·les.-El president de l'Aliança Lliure Europea (ALE), François Alfonsi, ha demanat al vicepresident primer de la Comissió Europea, Frans Timmermans, si quan ha defensat la prevalença de "l'Estat de dret" a Catalunya es referia al del PP condemnat per la sentència Gürtel. En una missiva enviada dimarts passat, Alfonsi informa el comissari de Drets Fonamentals de la sentència i recorda que Mariano Rajoy és "el primer president del govern espanyol que és cridat a testificar en un escàndol de corrupció d'aquesta magnitud mentre és en el càrrec". En aquest sentit, Alfonsi explica a la carta que el mateix Rajoy és també qui va autoritzar "l'ús excessiu i injustificat de la violència" durant l'1-O i recorda a Timmermans que els polítics catalans que són a la presó es troben en situació preventiva: "Els discursos del PP i partits com Ciutadans tracten els polítics catalans de culpables quan cap d'ells ha estat condemnat encara". A més, demana si la UE es pronunciarà davant les formes "il·legals" utilitzades pel govern espanyol per impedir la restitució dels consellers del govern Puigdemont. Davant de tot plegat, diu Alfonsi, l'Aliança Lliure Europea -on s'integra ERC- "tenia l'esperança" que la Unió Europea faria "un clar senyal en favor de la defensa dels drets humans, civils i polítics dels ciutadans europeus". Amb tot, lamenta que "això no va passar" i critica que defensés "el comportament deshonrat del govern espanyol evocant la prevalença de l'estat de dret aplicat pel PP ara condemnat". "A quin estat de dret es referia, senyor Timmermans?", insisteix. "En lloc de condemnar la violència i la persecució de polítics catalans, els discursos que han ressonat en passadissos europeus, parlaments i mitjans es van omplir amb l'imperi de la llei", escriu a la carta Alfonsi, que assenyala directament l'eurocomissari. "Aquests discursos provenen dels funcionaris de la UE, i entre ells, vostè", rebla. El president d'ALE emplaça Timmermans a pronunciar-se ara, després de la sentència pel cas Gürtel. "Les decisions de l'Audiència Nacional motivaran que la UE sigui crítica amb el govern espanyol pel que fa a la governança d'un Estat que és membre de la Unió Europea? I, sobretot, la UE es pronunciarà contra les infraccions del govern espanyol contra els drets humans, civils i polítics dels seus ciutadans (europeus)? La UE qüestiona  ara l'estat de dret a l'estil de Rajoy'?'", li pregunta. En el text també denuncia que "sembla que hi ha una diferència" en el tractament entre els diferents estats membre de la UE quan es parla de defensar l'estat de dret i apunta que mentre s'ha abordat la situació a Catalunya com un "afer intern" la UE mai ha fet servir el mateix terme en parlar de Polònia o d'Hongria. "Quan són la democràcia i l'estat de dret un afer intern?", qüestiona Alfonsi, que critica que la seva implementació no pot ser "selectiva". En aquest sentit, li trasllada a Timmermans si la UE aplicarà l'article 7, com ha fet amb Polònia, per "salvaguardar l'estat de dret". L'Aliança Lliure Europea és el paraigua europeu de 45 partits progressistes nacionalistes, regionalistes i autonomistes a tota la Unió Europea (UE), que representen nacions sense estat, regions i minories tradicionals a Europa.

Summary: El partit europeu d'ERC demana a Timmermans si quan defensa "l'Estat de dret" es refereix al del PP de la Gürtel


El secretari general d'Units per Avançar rebutja la revisió d'un sistema que "ha funcionat" ACN Barcelona.-El secretari general d'Units per Avançar, Ramon Espadaler, ha alertat que la seva vinculació amb el PSC es pot trencar si els socialistes catalans aposten per tocar la immersió lingüística, que ha qualificat com a "pilar del catalanisme polític". En declaracions als periodistes en el marc del Consell Nacional d'Units, Espadaler ha defensat que no s'ha de revisar el model perquè ha funcionat. "Hi ha un punt de trobada que és la LEC. Si això s'alterés no podríem mantenir aquesta vinculació. No ho diem com un avís sinó com una reafirmació d'una posició política", ha afegit. PSC i Units per Avançar es van presentar en coalició electoral a les últimes eleccions catalanes i formen part del mateix grup al Parlament.  Tot i que el PSC debat en el marc del seu congrés del desembre "flexibilitzar" l'aplicació de la immersió lingüística, Espadaler assegura que el seu partit no es planteja canviar "ni una coma" de la Llei d'Educació de Catalunya (LEC). Segons Espadaler, el model de la immersió lingüística és una "font de cohesió social" i no volen tocar un aspecte "que ha funcionat". "Pot tenir elements discutibles però s'han de tractar individualment i no a través d'una revisió del sistema", ha afegit. Precisament, aquest dissabte el Consell Nacional d'Units per Avançar ha debatut un document sobre educació en aquesta línia que defensa Espadaler i  s'aprovarà en el pròxim Consell Nacional de la formació. Així mateix, Espadaler ha assegurat que "no li tremolaran les cames" per votar diferent al PSC al Parlament sobre aquesta qüestió tal com ja ha fet en altres ocasions amb temes relacionats amb l'escola concertada. Incorporacions al comitè directiu d'Units El Consell Nacional d'Units ha aprovat aquest dissabte incorporar un grup de persones al comitè directiu del partit, és a dir, a la seva executiva. Es tracta del tinent d'alcalde de seguretat de l'Ajuntament de Barcelona, Albert Batlle, Quim Llimona, Maite Casado, Maite Català, Celia Martínez i Francesc Marfà.  En el marc del Consell Nacional s'ha fet un minut de silenci per la mort de l'exeurodiputat en representació d'UDC Francesc Gambús i del membre del Consell Nacional d'Units Toni Polo.

Summary: Espadaler avisa que trencarà la vinculació amb el PSC si s'altera el "pilar del catalanisme" de la immersió lingüística


El Comitè d’Ètica Assistencial d’Atenció Primària de l’Institut Català de la Salut (CEAAPICS), l’òrgan consultiu que replega les inquietuds dels professionals sanitaris amb conflicte o dilemes ètics, ha atès 109 consultes de l’àmbit de la bioètica des de la seva creació, el 2003. Per tant, se n'han rebut l'equivalent a una cada mes. Els dubtes versen al voltant de les decisions que prenen els professionals durant la seva tasca diària. Així doncs, el Comitè els posa en comú per tal d’establir unes línies d’actuació per a cadascun dels casos. Els dilemes ètics més comuns que han arribat al comitè d'ètica fan referència al final de la vida dels pacients, el seguiment dels tractaments indicats o la confidencialitat de les dades.  La confidencialitat al registre de dades o les conseqüències que tenen els canvis organitzatius en la tasca diària són altres de les qüestions que plantegen els professionals. També s’hi tracten casos que requereixen una visió més enllà de la clínica oferint un servei integral de suport al professional sanitari.  La presidenta del CEAAPICS, Monserrat Espuga, explica que cada vegada que es rep una consulta, es fa arribar a cada membre del comitè i tothom pot afegir comentaris. A partir d’aquest moment, la preparació de la resposta la lidera un membre o un altre, d’acord amb la seva formació i amb la temàtica del cas. És a dir, si es tracta d’una consulta sobre menors, la lidera el pediatre, que aportarà el seu coneixement i documentació per consensuar la resposta a donar.  El grup CEAAPICS està format per onze professionals sanitaris amb una visió més clínica, docents a l’àrea de l’ètica i altres especialistes jurídics. Se segueix una metodologia deliberativa en grup per ajustar en cada cas una resposta més concreta.. D’aquesta forma, algunes conclusions es publiquen al blog del Comitè perquè qualsevol professional pugui trobar solució a un dubte ètic durant la seua tasca.

Summary: El Comitè d’Ètica Assistencial d’Atenció Primària recull més d’un centenar de dubtes professionals de bioètica


L'Agència Catalana de Turisme (ACT) ha anunciat que mercats europeus com ara el francès, el belga, l'holandès i l'alemany confia en poder viatjar a la Costa Brava aquest estiu, malgrat la crisi sanitària. Així ho han explicat aquest dijous les directores de les oficines de l'ACT d'aquests països, en què han remarcat la importància de comunicar els protocols de seguretat que s'apliquin als establiments a l'hora de generar "confiança" entre els visitants. Una de les mostres que es mantindria aquesta aposta és que la majoria de les reserves que ja hi havia pels mesos de juliol i agost no s'han cancel·lat a l'espera de veure com evoluciona la situació. Per altra banda, apunten que les destinacions interiors i el Pirineu guanyaran pes.

Summary: L'Agència Catalana de Turisme apunta que els europeus volen venir a la Costa Brava però demanen protocols de seguretat


La cinquena edició festival Vívid s'iniciarà el proper 1 d'abril amb una quarantena d'activitats amb l'objectiu de convertir durant un mes les comarques de l'Alt i el Baix Empordà en "l'epicentre" de l'enoturisme a Catalunya. L'esdeveniment continua amb la tendència iniciada l'any passat de reduir el nombre d'accions per tal d'oferir "més qualitat". Per això entre les novetats d'enguany, s'ha previst un cicle teatral entre vinyes, tastos dalt de globus aerostàtics i amb personatges "populars" com Empar Moliner, Carles Xuriguera o Martí Gironell. També es mantindran els tastos en espais singulars que es van impulsar a l'edició anterior i que inclouran degustacions al monestir de Sant Pere de Rodes, el Castell de Requesens o el jaciment d'Empúries.

Summary: El Vívid programa una quarantena d'activitats i inclou teatre entre vinyes, tastos en globus i amb personatges "populars"


L'empresa Iqoxe ha negat que la planta que dimarts va patir una explosió estigués funcionant al límit de la producció i ha desvinculat de l'accident les sancions anteriors rebudes per part de l'administració. En un comunicat, ha assegurat que "només dos dels cinc reactors estaven en funcionament per baixa demanda" i que, a més, cadascun dels reactors té un doble nivell de seguretat que no permet superar el nivell de matèria primera perquè si es fa la planta s'atura automàticament. D'altra banda, ha dit tenir coneixement d'algunes inspeccions en temes d'aplicació de conveni en matèria econòmica i mediambiental "de caràcter lleu" i ha afegit que està recopilant informació sobre inspeccions en seguretat laboral, "que en tot cas es van esmenar i no han tingut res a veure amb l'accident".

Summary: Iqoxe nega que la planta estigués funcionant al límit de la producció i desvincula de l'accident les sancions anteriors


Han resultat ferides de poca gravetat quatre persones ACN Guardiola de Berguedà.-La C-16 està tallada en els dos sentits de la marxa a l'altura de Guardiola de Berguedà per un accident dins el túnel amb quatre vehicles implicats. Segons el Servei Català de Trànsit, l'accident ha passat a les 16.41 hores al quilòmetre 115 de l'Eix del Llobregat. En aquest punt es fan desviaments cap a l'interior de la població, cosa que provoca més de 6 quilòmetres de congestió. Segons les primeres informacions, en el sinistre han resultat ferides de poca gravetat quatre persones: un noi de 18 anys, dues dones de 53 i 87 anys i un home de 61 anys. Tots ells han estat evacuats en dues ambulàncies del Sistema d'Emergències Mèdiques (SEM) a l'Hospital de Berga. Fins al lloc s'hi ha desplaçat quatre patrulles dels Mossos d'Esquadra.

Summary: Tallada la C-16 a Guardiola de Berguedà per un accident dins el túnel amb quatre vehicles implicats


El grup parlamentari de Cs ha presentat una proposta de resolució en que proposa un pla de xoc laboral per a dones i menors del 35 anys, que són els dos col·lectiu més afectats per la crisi de la covid-19, segons va alertar el Banc d'Espanya en el seu informe anual. La formació ha proposat reformar el sistema de formació, orientació laboral personalitzada i el Servei d'Ocupació de Catalunya (SOC) per "garantir millors oportunitats, itineraris personalitzats als desocupats i dissenyar mesures específiques per als col·lectius més afectats", segons la diputada de Cs Mercè Escofet.  Segons la diputada, "aquesta crisi econòmica comença amb més desigualtats de base que l'anterior i pot fer que augmentin encara més". Per això, ha demanat apostar per "polítiques públiques actives d'ocupació amb reformes estructurals profundes que permetin impulsar el mercat de treball i la productivitat". Escofet també proposa "estudiar el perfil individual" per adequar la formació a les seves necessitats. La diputada també ha demanat "coordinació" entre els departaments d'Empresa i Treball "per identificar les feines que no cobreixen les vacants i adaptar la formació dels aturats perquè puguin desenvolupar-se". D'altra banda, Cs ha presentat una altra proposta de resolució sobre el teletreball. Escofet considera que "empreses i treballadors estan a l'espera d'una regulació" i que han hagut de fer teletreball "a base d'improvisació i molt d'esforç". La diputada insta el Govern a fomentar, oferir les eines i els mitjans necessaris per teletreballar, i proposa fer un estudi per determinar les empreses amb disponibilitat i viabilitat de teletreballar i ajudar-les per no perdre competitivitat. Cs també planteja que la Inspecció de Treball pugui garantir la protecció dels drets laborals dels treballadors que fan teletreball i que els departaments de Treball i Polítiques Digital garanteixin que "es respectin els drets de conciliació, descans i prevenció de riscos laborals".

Summary: Cs proposa un pla de xoc laboral per a dones i menors de 35 anys


El president de Foment del Treball, Josep Sánchez Llibre, ha avisat aquest divendres que la inseguretat personal "no deixa de ser" un "mal conseller" perquè hi hagi inversions i per a la seguretat i estabilitat política, jurídica i econòmica que reclama la patronal. Després que el Baròmetre Semestral de Barcelona hagi detallat que la percepció d'inseguretat és la principal preocupació dels ciutadans de la capital catalana, Sánchez Llibre ha emplaçat l'Ajuntament de Barcelona a "agafar les regnes" i "resoldre" el "desafiament" que està en la ment dels ciutadans. "No és una bona notícia", ha conclòs en declaracions als mitjans.

Summary: Foment del Treball avisa que la inseguretat personal és un "mal conseller" per a les inversions a Barcelona


El vicepresident de Medi Ambient de l'AMB, Eloi Badia, ha anunciat aquest dimecres que a partir de l'1 de gener de l 2020 el preu de l'aigua s'abaratirà un 5,7% dins de l'àmbit gestionat per Aigües de Barcelona. Aquest nou decrement fa que la factura de l'aigua en el període 2016-2020 s'hagi reduït un 9,5%. Això es tradueix en el fet que el 2020 la ciutadania pagarà gairebé 32 MEUR menys del previst si no s'haguessin corregit els excessos tarifaris des del 2015, gairebé 52 MEUR si es té en compte l'IPC acumulat. Badia ha recordat que durant aquest mandat l'AMB s'ha proposat "fer valer el dret a l'aigua com un dret bàsic i universal" i que això s'ha materialitzat en un canvi de tendència amb baixades constants de les tarifes per tal que "es pagui allò que realment val el servei". (Aquesta notícia actualitza l'anterior amb el mateix titular afegint declaracions d'Eloi Badia i la versió d'Aigües de Barcelona) Aquesta nova reducció del preu de l'aigua ha estat possible perquè l’AMB ha rebaixat la despesa formulada per l’empresa en diferents partides del servei, com ara l’energia elèctrica, les assessories, els treballs de manteniment per a tercers i les partides de publicitat. Badia ha reivindicat que en els últims anys han aconseguit rebaixar el preu de l'aigua un 9,5%, "un gran estalvi per a la ciutadania en un moment on els costos i l'IPC han continuat creixent". Ha afegit que han aconseguit reduir el rebut perquè han eliminat despeses "tan poc corrents com el preu dels bufets d'advocats d'un dels socis accionistes".  Fa gairebé dos mesos Aigües de Barcelona va plantejar una proposta d'una rebaixa del 3,9% de la tarifa per a l'any 2020. Eloi Badia va celebrar llavors que la companyia "rectifiqués" i s'avingués a reduir el preu de l'aigua.  Fonts d'Aigües de Barcelona s'han queixat ara que l'Àrea Metropolitana hagi anunciat una nova rebaixa sense debatre-ho a la taula de treball conjunta que tenen. Al seu parer, ho ha fet "de forma arbitrària", plantejant una tarifa "sense sentit tècnic per seguir mantenint la qualitat actual del servei i l'atenció a l'usuari". La companyia estudiarà les mesures oportunes a prendre quan rebi la comunicació formal de l'AMB, ja que s'ha assabentat de la notícia a través dels mitjans de comunicació.

Summary: ACTUALIZACIÓ:L'AMB anuncia una reducció del 5,7% de la tarifa de l'aigua a partir de l'any vinent


El conductor d’un camió ha mort aquest dimarts al migdia a l’aparcament del polígon les Mates del Vendrell en caure-li una placa de formigó damunt el vehicle. Els fets han passat al voltant de les 13 h, quan la caixa del camió que conduïa l’home ha topat amb la porxada de l’aparcament. Això ha fet caure una placa de formigó, que ha aixafat completament la cabina, on hi havia el conductor, que anava sol. La víctima és un home de 53 anys. Fins el lloc dels fets s’han desplaçat diverses dotacions de la Policia Local del Vendrell, els Mossos d’Esquadra, Bombers de la Generalitat i el Servei d’Emergències Mèdiques (SEM). El regidor de Governació del Vendrell, Rafel Gosálvez, ha detallat aquest dimarts a la tarda que, cap al migdia, un camió de 3.500 quilos ha accedit a l’aparcament, ha fet un recorregut per l’interior i, en el moment de sortir-ne, ha topat amb un bloc de formigó que recobria la façana. Immediatament, la peça de grans dimensions s’ha desprès sobre la cabina del vehicle ocasionant la mort al conductor, que tenia 53 anys i era originari de Cerdanyola del Vallès.    La Policia Local ha obert una investigació per esclarir-ne les causes, atès que l’accident s’ha produït a l’interior del casc urbà. Tècnics municipals també s’han desplaçat al centre comercial per analitzar l’espai, que és privat però té ús públic. Segons fonts policials, el punt on s’ha produït el sinistre és més baix que l’entrada d’accés a l’aparcament, però no hi ha senyals que informin de quina és l’alçada màxima permesa al recinte.

Summary: Mor un camioner al polígon les Mates del Vendrell en caure-li una placa de formigó damunt el vehicle


Els violoncel·listes Marie-Elisabeth Hecker, Jean-Guihen Queyras i Michal Kanka són els caps de cartell del 36è Festival Internacional de Música Pau Casals (FIMPC), que ha estat presentat aquest dimarts al migdia al Vendrell. Des del 16 de juliol i fins 27 d'agost, el festival oferirà una quinzena de concerts a l'Auditori Pau Casals. A diferència d'edicions anteriors, però, s'avançarà l'horari de les actuacions: tots els concerts començaran a les 20.30 h, en lloc de les 22 h. Els organitzadors han senyalat que l'avançament respon a la voluntat d'adequar els horaris a la dinàmica europea, però també han anunciat que es tracta d'un "primer canvi" en previsió d'una reformulació del festival de cara a l'any vinent. Per al 2017, la intenció és "condensar" la programació en menys dies per aconseguir ser "referents internacionals", segons ha explicat el gerent del FIMPC, Oriol Toldrà. Els organitzadors del Festival Internacional de Música Pau Casals han assegurat que aquest any volen oferir una programació "més atractiva per a tot tipus de públic". Així, Oriol Toldrà, que debuta a la gerència, ha senyalat que es proposen superar els 3.900 espectadors assolits en la darrera edició, i que per aquest motiu confien captar espectadors de tots els àmbits, "no només l'especialitzat". En aquesta línia, la quinzena de concerts previstos reuneixen violoncel·listes internacionals de primer nivell, però també hi ha programats concerts de la resta de facetes musicals de Pau Casals, com són el piano, l'orgue, la música de cambra i la direcció d'orquestra. És en aquest últim àmbit on els organitzadors esperen atraure el públic més "familiar", amb concerts com el de l'Orquestra de Cambra de Terrassa, de l'11 d'agost, amb 'Música al teu gust', on els espectadors podran seleccionar les peces que s'interpretaran. En tots els casos, els concerts començaran a les 20.30h, avançant més d'una hora l'inici tradicional de les actuacions del FIMPC. El motiu principal, segons ha destacat la regidora de Cultura, Eva Serramià, és "adaptar" el festival als "horaris europeus", alhora que també volen respondre a la petició feta pels artistes, que consideraven que les 22 h era massa tard per començar els concerts. Al mateix temps, Serramià ha destacat que el nou horari permetrà beneficiar la restauració de la zona de Sant Salvador. "Final d'etapa" Durant la presentació del 36è FIMPC, l'organització ha senyalat que aquesta edició suposarà un "final d'etapa", ja que pel 2017 preveuen redefinir el format del festival per assimilar-lo "a altres festivals d'arreu del món". Oriol Toldrà ha explicat que estan preparant una programació més "condensada" –ara el festival s'allarga un mes i mig- que reforci el renom "internacional" del FIMPC. En aquest sentit, la regidora Eva Serramià ha afegit que la nova programació incorporarà "altres esdeveniments culturals relacionats amb Pau Casals".

Summary: Marie-Elisabeth Hecker, Jean-Guihen Queyras i Michal Kanka encapçalen el 36è Festival Internacional de Música Pau Casals


El Palau de la Música Catalana ha inaugurat aquest dimarts al Foyer del Palau la peça 'Un nom', una creació circular de fusta de Perejaume i cabosanroque. L’obra és fruit d’una iniciativa de Perejaume que va proposar a cuidadors i usuaris de la Fundació Pere Mitjans que deixessin les seves signatures, totes elles seguides, en un paper de 29 metres de llarg. La idea era firmar una ratlla enllaçada de rúbriques. "És una obra molt participada", ha explicat Perejaume a l'ACN. A partir d’aquesta ratlla enllaçada de rúbriques, cabosanroque va fer que el "nom de noms" sonin. Ho va aconseguir silenciant tots els forats d'un rotlle de pianola, concretament la 'Polonesa op. 53' de Fryderyk Chopin, i fent que no coincidissin amb la ratlla. La partitura es pot escoltar amb uns auriculars que estan al costat de l'obra.   "La idea era signar tots i mirar d'enllaçar les signatures perquè un gest individual es convertís en un gest col·lectiu i que les signatures fessin un horitzó de noms", ha apuntat Perejaume. Segons ha indicat, cada nom dona l'entrada a un altre nom.  Roger Aixut, de cabosanroque, ha explicat que quan van rebre la signatura original tenia un format que els va fer pensar en la idea de la partitura de la pianola "per la seva llargada i amplada". Aixut ha dit que també s'han basat amb les caixetes de música.  L'obra es podrà visitar al Foyer del Palau de la Música Catalana de manera gratuïta fins al proper 19 de gener de 2020 i s'emmarca dins el diàleg del Palau de la Música Catalana amb les arts plàstiques, que enguany té Perejaume i cabosanroque com a artistes convidats.

Summary: Perejaume i cabosanroque s'uneixen per crear la peça circular 'Un nom' inaugurada al Palau de la Música


El Departament d'Agricultura ha presentat el Pla d'acció de la fruita dolça, un ambiciós document que busca enfortir, consolidar i potenciar un sector que acumula anys de dificultats econòmiques, especialment en fruita de pinyol. Aquest Pla es divideix en quatre eixos d'actuació i preveu una desena de mesures i 32 accions a dur a termeen el període 2018-2020. Entre les actuacions, destaquen la posada en marxa d'un pla per arrancar 2.000 hectàrees de fruita de pinyol a Catalunya amb fons comunitaris com a compensació pel veto rus i, mentre no s'implementi, Agricultura demana a Brussel·les que financi la retirada de 80.000 tones de préssecs i nectarines, un 60% de les quals haurien de correspondre a Catalunya. El foment del consum de fruita dolça, la professionalització i la internacionalització del sector són altres dels àmbits en què incideix el Pla d'acció. Les diferents mesures previstes per aquests tres anys estan pressupostades en 19,3 milions euros, dels quals més de 10 milions els hauria d'aportar la Unió Europea –la majoria per al pla d'arrencades-, Agricultura assumirà uns 6 milions i també es confia en la col·laboració del Ministeri. El director general d'Alimentació, Qualitat i Indústries Agroalimentàries, Carmel Mòdol, acompanyat d'altres responsables del Departament d'Agricultura, ha presentat aquest dimecres a Lleida el Pla d'acció de la fruita dolça, un document que s'ha elaborat en els darrers sis mesos amb la participació dels diferents agents del sector, amb l'objectiu de buscar-ne la seva viabilitat futura, després d'anys de dificultats econòmiques com a conseqüència dels baixos preus que percep el productor, especialment en fruita de pinyol.  El Pla s'estructura en quatre grans eixos d'actuació, que inclouen 10 mesures i 32 accions específiques diferents. Aquests quatre eixos busquen incidir en la reorientació de la producció, en reforçar el sector, en el foment del consum, i en la professionalització i coneixement. En el primer dels àmbits d'actuació (reorientació), el Pla proposa un pla per arrancar en els pròxims tres anys unes 2.000 hectàrees de fruita de pinyol a Catalunya, una mesura pressupostada en uns 10 milions d'euros i que hauria de finançar la Unió Europea com a compensació pel veto rus, segons ha exposat Mòdol. Per a la present campanya i tenint en compte que aquest pla encara no es començaria a implementar, Agricultura demana a Brussel·les que assumeixi el cost de la retirada d'unes 80.000 tones de fruita de préssecs i nectarines –una quantitat en la línia del volum que importava Rússia abans del veto-, de les quals un 60% haurien de correspondre a Catalunya.  En aquest primer eix, també s'inclou un pla de reconversió, amb una inversió de 4,5 milions d'euros fins al 2020, dels quals Agricultura n'aportarà uns 1,25 milions. També es pretén incidir en la cadena de valor, determinant-ne la composició i pes, articulant mesures per a cadascuna de les seves baules, i prioritzant inspeccions, entre altres accions.  Per reforçar el sector, es vol incidir a potenciar l'Observatori de la fruita dolça perquè pugui disposar de dades real, i impulsar diferents mesures a través dels mecanismes que permet la Circumscripció econòmica. L'eix relatiu al foment del consum de fruita dolça busca fer créixer a casa nostra un consum de fruita que ha anat a la baixa en els darrers anys i que és dels més baixos d'Europa. Així, es preveu analitzar les preferències del consumidor, implementar campanyes, crear un relat de la fruita, un Pla de comunicació, impulsar la venda de proximitat i actuacions de promoció conjuntes amb Salut i Exteriors. També pretén potenciar una major presència de la fruita dolça en restauració, la sensibilització en la contractació pública, elaborar i publicar un document sobre l'etiquetatge, a més d’aspectes de sensibilització, formació, i inspeccions.   Finalment, l'eix vinculat a la professionalització i creixement s'estructura en els àmbits de la internacionalització, innovació i plans estratègics. Aquests, plantegen uns seguit de mesures que passen per una anàlisi territorialitzada, una taula per la internacionalització, una priorització de mercats 2018-2020, l'articulació d'instruments de tecnificació i pel reforç i adaptació dels mecanismes de comercialització. També preveu l'organització de tres missions específiques, el desenvolupament professional del sector, la innovació sectorial, el foment de projectes empresarials innovadors, un mapa de la innovació, i elaborar un Pla Estratègic Sectorial i, a la vegada, donar suport a l'elaboració de plans estratègics empresarials.   El calendari d'implementació dels diferents eixos del Pla d'acció de la fruita dolça abasta des d'ara i fins a l'any 2020. Així mateix, el Pla incorpora el detall del pressupost de les accions, que sumen 19.366.000 euros, els recursos necessaris per a la seva execució, els agents implicats en la seva implementació, i els mecanismes de seguiment del Pla. Agricultura planteja que prop d'11 milions que han de permetre la implementació de les diferents mesures d'aquest pla els aporti Brussel·les, mentre el departament es compromet a assumir una mica més de 6 milions. El departament confia també en la col·laboració del Ministeri d'Agricultura amb aquest Pla d'acció, sobretot incidint per tal que la Unió Europea s'hi acabi implicant econòmicament per fer-lo possible.  L'elaboració d'aquest Pla d'acció s'ha desenvolupat a partir de les reunions dels grups de treball i de les entrevistes realitzades, i de l'anàlisi i del diagnòstic duts a terme s'han pogut identificar les debilitats, amenaces, fortaleses i oportunitats transversals del sector de la fruita dolça catalana.  Un sector agrari de pes a Catalunya  La fruita fresca constitueix un sector estratègic per a l’economia agroalimentària catalana, i un dels pilars de la seva internacionalització. Catalunya és la comunitat de l'Estat que més fruita dolça produeix. Prop de 50 mil hectàrees del total de les seves terres de cultiu es destinen a plantacions de fruita. La poma i la pera catalanes representen més del 50% de la producció estatal. La importància de la fruita de pinyol també és notable, ja que vora el 30-35 % del préssec i la nectarina que es produeix a l'Estat és catalana.  Catalunya exporta un 80% de la fruita als mercats estrangers i està present en les cadenes europees i internacionals més exigents quant a qualitat. Les exportacions catalanes de fruita el 2016 van ser de 886.868 tones i per valor de 916,55 milions d'euros.

Summary: Agricultura presenta un Pla d'acció per a la fruita dolça per als pròxims 3 anys, amb una inversió prevista de 19,3 MEUR


El subinspector de la policia espanyola Jorge García Tudela, de Granada, ha mort aquesta matinada com a conseqüència de l'atemptat terrorista que es va produir aquest divendres a Kabul, a l'Afganistan, segons ha informat el Ministeri de l'Interior. Es tracta de la segona víctima mortal de l'atemptat, junt amb el policia Isidro Sanmartín Hernández, de 48 anys, que va morir en l'explosió. Tot el personal de l'ambaixada d'Espanya, entre ells els funcionaris del Cuerpo Nacional de Policía que integren el destacament de seguretat, han estat evacuats després d'una intervenció que ha durat diverses hores i estan rebent atenció. El ministre de l'Interior, Jorge Fernández Díaz, té previst desplaçar-se en les pròximes hores a Lleó per reunir-se amb la família del policia Isidro Gabino Sanmartín Hernández, i a continuació viatjarà a Granada on visitarà els familiars de Jorge Garcia Tudela.

Summary: Mor un segon agent de la policia espanyola en l'atemptat de Kabul


El Parlament Europeu ha aprovat aquest dijous el registre de dades de passatgers aeris (PNR) amb els vots en contra d’ERC i ICV. Els eurodiputats de CDC, el PSC, el PP i C’s han votat a favor de la mesura, que permetrà que les autoritats rebin les dades dels dies del viatge, l’itinerari, el contacte, les maletes transportades o el mitjà de pagament de tots els passatgers dels vols internacionals, i en alguns casos interiors, a la Unió Europea. Segons el ponent de l’informe, Timothy Kirkhope, el PNR és “una eina molt important per fer front al terrorisme” però per ERC i ICV és “totalment desproporcionada”. “No estem d’acord amb un procés de recol·lecció massiva de dades”, avisa Ernest Urtasun.    El PNR permetrà la recollida sistemàtica, l’ús i la retenció de les dades de tots els passatgers de vols internacionals i també dels que viatgin en vols interiors des d’aquells països de la UE que s’hi acullin. L’objectiu és que les agències d’intel·ligència i la policia puguin identificar més fàcilment els paràmetres de conducta de possibles terroristes o criminals. La directiva s’ha aprovat al Parlament Europeu per 461 vots a favor i 179 vots en contra. El text obliga les aerolínies a oferir les dades dels passatgers que entrin a la Unió Europea des de països tercers, o que en marxin. A més, “permet, però no obliga” els estats membres a exigir el mateix tipus de dades pels vols interiors de la UE, els que van d’un estat membre a un altre. La normativa té el suport dels principals grups de l’Eurocambra, inclosos els que integren el PP, el PSC, CDC, UDC i Ciutadans. En canvi, rep el rebuig dels Verds/ALE on hi ha ICV i ERC.  L’oposició d’ICV i ERC “No estem en contra de la utilització del PNR, però ha de ser de manera focalitzada en els vols particularment perillosos, o si la policia creu que un determinat passatger és perillós”, explica a l’ACN l’eurodiputat ecosocialista Ernest Urtasun. Segons ell, la directiva aprovada suposa una “recol·lecció massiva de totes les dades de tots els passatgers de forma indiscriminada”. “És totalment desproporcionat”, diu.  Per Josep Maria Terricabras, eurodiputat d’ERC, “que es puguin investigar les dades de qualsevol que agafi un avió” també és “absolutament desproporcionat”. “Si algú es pensa que així s’arribarà a combatre el terrorisme és que no sap de què va”, lamenta el republicà. “La informació personal només es pot obtenir de forma controlada”, avisa, però no “generalitzant-ho a tota la població”. El grup dels Verds/ALE lamenta, a més, que el registre suposa una inversió molt elevada de diners que es podrien destinar a “coordinar millor la investigació a nivell europeu o reforçar els equips d’Europol”. “Hi ha un gravíssim problema de descoordinació a escala europea”, recorda Urtasun, que considera que resoldre’l seria més útil per acabar amb el terrorisme.  Per l’ecosocialista, el PNR “violenta la privacitat de la gent perquè la grandíssima majoria de les persones que es mouen en vols dins i fora de la UE no participen de cap activitat terrorista” i, a més a més, suposa un “malbaratament de recursos”.  Una negociació llarga L’any 2013, el comitè de Llibertats Civils de l’Eurocambra va tombar una primera proposta de PNR per les preocupacions sobre el seu impacte en la protecció de la privacitat dels passatgers. Però els recents atacs terroristes a París i Brussel·les han tornat a posar el tema a l’agenda dels eurodiputats, i els estats, especialment liderats per França, els han exigit l’aprovació definitiva del mecanisme.  “El PNR no és la resposta a un atac terrorista, per molt greu i horrible que fos l’atac. Ni tampoc és una solució màgica. Però està clar que és una proposta proporcional, particularment ara, als riscos a què hem de fer front”, defensa el ponent del tema a la cambra Timothy Kirkhope.

Summary: L'Eurocambra aprova el registre de dades de passatgers amb els vots en contra d'ERC i ICV


JxCat ha reclamat de nou al president espanyol, Pedro Sánchez, que insti la Fiscalia a retirar les causes contra els "presos polítics", després que el jutge del Suprem Pablo Llarena hagi anul·lat la segona euroordre contra Carles Puigdemont i la resta de dirigents perseguits per rebel·lió. El portaveu del grup, Albert Batet, ha atès la premsa aquest dijous a la tarda al Parlament i ha apuntat que les euroordres no són mecanismes "a la carta", i ha reiterat que la defensa de Puigdemont, i la seva formació, sempre han tingut "la raó", i "ara més que mai". Per això Batet ha reclamat l'alliberament "immediat" dels presos. Així mateix, el portaveu de JxCat ha confirmat que Puigdemont s'instal·larà a Waterloo quan torni a Bèlgica els propers dies. Batet ha recordat que l'expresident espanyol José Luís Rodríguez Zapatero va instar la Fiscalia a retirar les causes contra la Mesa del País Basc un cop va arribar a la Moncloa, i el ministeri públic va accedir. Aprofitant aquest precedent, el portaveu de JxCat ha reclamat a Sánchez que segueixi les mateixes passes que Zapatero per ordenar l'arxivament de les causes contra els "presos polítics" catalans.  Encara sobre la decisió de Llarena, Batet ha fet notar que la decisió del jutge del Suprem demostra que hauria estat un "error" suspendre Puigdemont com a diputat, després de la polèmica d'ahir amb les desavinences amb ERC sobre com aplicar la suspensió dels diputats durant el ple, que finalment es va anul·lar. Sobre la relació amb els republicans, Batet ha afirmat que es crearan més mecanismes de coordinació entre les dues formacions perquè el que va passar dimecres "no torni a succeir". "Som positius i optimistes", ha afegit. Pel que fa al nou escenari, Batet ha demanat Cautela però s'ha mostrat confiat que a partir d'ara es podrà reactivar el Consell per la República que ha de liderar Puigdemont des de Bèlgica.

Summary: JxCat reclama de nou a Sánchez que insti la Fiscalia a retirar les causes contra els "presos polítics"


El Partit Unionista Democràtic (DUP per les sigles en anglès) no donarà suport a l’acord del Brexit i els canvis legals pactats en les últimes hores entre la primera ministra britànica Theresa May i el president de la Comissió Europea, Jean-Claude Juncker. Així ho han anunciat els unionistes nord-irlandesos del DUP a través d’un comunicat abans de la votació a la Cambra dels Comuns, que ha de decidir si avala o no el pla de May. Segons el DUP, el “progrés” aconseguit per la primera ministra britànica amb l’obtenció de nous documents legals que complementen l’Acord de Retirada és “limitat”.  Argumenten que no és “suficient” i que encara hi ha “riscos” que el Regne Unit quedi “atrapat” pel pla de contingència previst per evitar una frontera dura entre Irlanda i Irlanda del Nord.   El pla implicaria que el conjunt del Regne Unit seguís dins la unió duanera i que Irlanda del Nord quedaria alineada amb el mercat únic del bloc, sempre que abans del desembre del 2020 no s’hagués assolit un mecanisme satisfactori per evitar-ho.   “Després d’analitzar curosament els documents publicats, és evident que continuen els riscos que el Regne Unit no pugui sortir legalment del pla de contingència si fos activat”, afirmen en el comunicat.   A més, el DUP reforça el seu posicionament fent referència a l’avís fet públic aquest mateix dimarts per part del fiscal general del Regne Unit, Geoffrey Cox. Després d’analitzar els textos legals pactats entre May i Juncker, Cox ha admès que les noves “garanties legals” sobre la temporalitat del pla de contingència “redueixen el risc” que el Regne Unit quedi obligat de manera “indefinida i involuntària” a aplicar el pla de contingència irlandès però ha advertit també que "el risc legal no ha canviat".     En aquest sentit, Cox ha avisat que, si per "diferències irreconciliables" no s'acorda una alternativa, llavors el Regne Unit "no tindria vies jurídiques internacionals per escapar" dels compromisos marcats a l’Acord de Retirada, inclòs el pla de contingència.   Titllen la UE d’”intransigent”   El DUP, que sosté el govern de May a través d’un pacte amb el Partit Conservador, reivindica un acord pel Brexit “que funcioni per a totes les parts del Regne Unit” i acusa la UE “d’intransigent” en les negociacions.  “Donarem suport a l’acord adequat que respecti el resultat del referèndum i el lloc d’Irlanda del Nord com a part integrant del Regne Unit”, conclouen.

Summary: Els unionistes del DUP no donaran suport a l’acord del Brexit tot i els canvis legals pactats per May i Juncker


200.000 persones segons la Guàrdia Urbana han omplert aquest dimarts al vespre la Diagonal de Barcelona, entre Passeig de Gràcia i Francesc Macià, en contra de l'empresonament dels líders de les entitats ANC i Òmnium Cultural, Jordi Sànchez i Jordi Cuixart. Entre crits de 'Llibertat!' i 'Independència' i cants com 'L'estaca' o 'Els segadors', els milers de manifestants han encès espelmes per reclamar la seva posada en llibertat. La protesta ha acabat amb la lectura d'un manifest llegit per l'actriu Sílvia Bel seguit de cinc minuts de silenci enmig de milers d'espelmes enceses. La música ha pres el relleu de la protesta amb una actuació de Cesk Freixas i Montse Castellà, que han versionat la cançó 'Què volen aquesta gent' de Maria del Mar Bonet.  Les entitats han volgut deixar clar que creuen que les mesures decretades per l'Audiència Nacional espanyola són "injustes" i "il·legals" i han reclamat la posada en llibertat "immediata" de Jordi Sànchez i Jordi Cuixart. "No demanem clemència. Exigim justícia", han clamat.   Òmnium Cultural i l'ANC han alertat aquest dimarts al govern espanyol que "per més gent que empresonin, sempre hi haurà relleu". Ho ha dit, concretament, el vicepresident de l'ANC, Agustí Alcoberro, als parlaments finals de la concentració de rebuig a l'empresonament dels presidents de les dues entitats, Jordi Cuixart i Jordi Sànchez. Alcoberro ho ha dit al costat del portaveu d'Òmnium, Marcel Mauri, que en el seu parlament ha convidat a recordar que Cuixart i Sànchez són "dues veus de pau i de diàleg" cada vegada que se surti al carrer per defensar els drets i les llibertats de les persones i del país. Alcoberro i Mauri no han dubtat a qualificar els presidents de les dues entitats, empresonats provisionalment per l'Audiència Nacional en el marc de la investigació d'un delicte de sedició, de "presos polítics". Alcoberro ha començat el seu parlament transmetent als almenys 200.000 assistents, que mostraven espelmes enceses com a símbol de rebuig a l'empresonament, l'escalf "des de Soto del Real" de Jordi Sànchez i Jordi Cuixart. Ha dit, en aquest sentit, que els advocats hi han parlat aquest migdia i que s'han mostrat "forts" i "disposats a continuar la lluita des de la presó". Després de criticar que el poder judicial espanyol "no és ni independent ni imparcial", Alcoberro ha recordat que l'escrit de la jutgessa pel qual s'ha acordat la presó dels dos líders socials al·legava, entre d'altres, la possibilitat de reincidència. "Doncs bé –ha dit el vicepresident de l'ANC- els qui reincidirem som nosaltres". I no ha dubtat a qualificar Sànchez i Cuixart de "presos polítics i hostatges del Regne d'Espanya". A banda, Alcoberro ha opinat que, probablement, la mesura de la jutgessa de l'Audiència Nacional tenia dos objectius, "escapçar Òmnium i l'ANC i estendre la por per evitar el camí de la independència". I ha afegit: "Doncs cal dir que això és impossible. Per més gent que empresonin, sempre tindrem relleu. Tenim una magnífica pedrera que és el poble de Catalunya". De la seva banda, el portaveu d'Òmnium Cultural, Marcel Mauri, ha coincidit amb Alcoberro en què Sànchez i Cuixart són "presos polítics" i ha afirmat que s'havia convocat la concentració per demanar-ne l'alliberament. "Estem fotuts, però determinats", ha advertit. També ha demanat serenitat i calma en les mostres de suport a Sànchez i a Cuixart o en les reclamacions d'independència que hi poden haver els pròxims dies. "Han tancat a la presó dues veus de pau i de diàleg. Ho hem de tenir present quan sortim al carrer. És el que ens fa diferents". A banda, ha recordat que Òmnium va ser fundada fa 56 anys i que durant 4, en el marc de la dictadura franquista, va ser clausurada. "Però ni aleshores van tenir la barra de tancar el president a la presó", ha afirmat. "Per això –ha afegit- sortirem al carrer quan faci falta, per la llibertat dels Jordis i per la democràcia". Manifest L'acriu Sílvia Bel ha estat l'encarregada de llegir un manifest com a clausura de l'acte, que ha anat seguit de cinc minuts de silenci. En aquest tram final també han actuat el cantant Cesc Freixas i la cantant Montse Castellà. Al manifest s'ha lamentat que l'estat espanyol hagi tornat a creuar una "línia vermella" d'una "democràcia a l'Europa del segle XXI". "Empresonar els presidents d'Òmnium Cultural i de l'Assemblea Nacional Catalana per manifestar-se pacíficament és un gran error, que posa en risc els valors democràtics que crèiem que eren la base de la Constitució de 1978", recull el text.  Per això, han deixat clar que les mesures decretades per l'Audiència Nacional espanyola són "injustes" i "il·legals" i han reclamat la posada en llibertat "immediata" de Jordi Sànchez i Jordi Cuixart. "No demanem clemència. Exigim justícia", han clamat.  En aquest sentit, s'ha fet una crida a Europa assegurant que quan la democràcia és "vulnerada" en un país "tot el món ho pateix" perquè tolerant la vulneració dels drets dels catalans "hi perden tots els ciutadans europeus". Davant de tot això, Òmnium i l'ANC consideren que l'Estat ha actuat com una dictadura, jutjant i privant de llibertat per manifestar-se "pacíficament". "No ens cansarem de dir-ho. Les entitats no hem comès cap delicte. Jordi Sànchez no ha comès cap delicte. Jordi Cuixart no ha comès cap delicte. Si empresonen els dos Jordis, ens empresonen a tots", han reblat.  Crispar i radicalitzar el conflicte nascut "del poble" L'empresonament de Cuixart i Sànchez forma part de l'estratègia de l'Estat, segons recullen les entitats en el manifest, per "tensionar, crispar i radicalitzar" un "conflicte polític" i justificar una repressió "indiscriminada" contra tota la societat civil.  En aquest sentit, han reclamat un sol poble "unit i conjurat" per blindar la democràcia i la llibertat en un procés que "neix del poble" .

Summary: ACTUALIZACIÓ:200.000 persones, segons la Guàrdia Urbana, omplen d'espelmes la Diagonal contra l'empresonament de Sànchez i Cuixart


La grip a Catalunya manté una intensitat moderada i es va apropant a un nivell baix. La taxa d'incidència ha disminuït fins als 253,71 casos per 100.000 habitants durant la setmana de l'11 al 17 de febrer. La grip continua, per tant, el descens d'activitat després de superar durant sis setmanes el llindar epidèmic establert per aquesta temporada, de 110,7 casos per 100.000 habitants. En aquesta setmana, de l'11 al 17 de febrer, hi ha hagut 32 ingressos de casos greus per virus de la grip als hospitals de la xarxa sentinella (de recollida d'informació) i, des de l'inici de la temporada, a principis d’octubre, un total de 827. El 74,3 % dels casos no estan vacunats i més de la meitat, el 55,7% dels casos greus, tenen més de 65 anys.  Segons el Pla d'informació de les infeccions respiratòries agudes a Catalunya (PIDIRAC), les taxes d'incidència disminueixen en tots els grups d'edat, excepte en la franja dels 15 als 44 anys, en què incrementen lleugerament i se situen per sobre de la tendència mitjana de les temporades anteriors.  Segons el model predictiu elaborat amb dades corresponents a la setena setmana de l'any (de l'11 al 17 de febrer), l'activitat gripal durant la vuitena i la novena setmana disminuirà en conjunt a totes les regions fins assolir un nivell baix d'activitat epidèmica. Aquestes són algunes de les dades destacades del PIDIRAC (temporada gripal 2018-2019), que elabora l'Agència de Salut Pública de Catalunya (ASPCAT).   Activitat als centres sanitaris Durant la setmana de l'11 al 17 de febrer, els hospitals han atès un total de 72.444 urgències, de les quals 7.805 han requerit ingrés hospitalari (10,77% del total). Respecte a la setmana anterior, les urgències ateses als hospitals han disminuït un 2,54% i els ingressos hospitalaris han disminuït un 0,16%. En comparació amb la mateixa setmana del 2018, l'activitat urgent ha augmentat un 2,49% i el nombre d'ingressos ha disminuït un 1,11%.   Del total de les urgències ateses als hospitals, el 78,33% són pacients adults (56.746), mentre que la resta, infants (15.677). En relació amb la setmana anterior, la proporció de pacients pediàtrics ha disminuït un 0,42% .   Durant aquesta setmana els hospitals han atès un total de 26.918 visites de nivell de prioritat I, II i III, és a dir, de major gravetat, que representen un 37,16% del total de les urgències, un 2,31% menys que la setmana anterior.   Pel que fa als equips d'atenció primària (EAP), durant la setmana de l'11 al 17 de febrer, s'han atès un total de 923.336 visites, un 1,36% menys que la setmana anterior. Del total de visites realitzades aquesta setmana, 890.174 s'han fet als centres d'atenció primària (CAP) i 33.162 al domicili del pacient.   Per grups d'edat, l'11,07% de les visites han estat d'infants de fins a 15 anys; el 50,39% d'adults d’entre 15 i 65 anys i el 38,54% restant de persones majors de 65 anys. En comparació amb la mateixa setmana de l'any anterior, els equips d'atenció primària han fet un 11,82% més de visites.   Pel que fa als centres d'urgències d'atenció primària (CUAP), han atès un total de 23.055 visites, un 4,09% menys que la setmana anterior.   El 061 CatSalut Respon ha atès 34.801 casos aquesta setmana, dels quals 2.209 han requerit l'atenció d'un metge a domicili. En relació amb la setmana anterior suposa un descens dels casos del 5,38% i un descens de les visites domiciliàries del 4,74%.   Mesures de prevenció La millor manera de protegir-se i evitar la propagació de la grip és vacunar-se i mantenir unes bones pràctiques d'higiene, com rentar-se les mans de manera regular. Les persones més grans de 60 anys, les dones embarassades i els malalts crònics i amb factors de risc de totes les edats es consideren grups de risc davant la grip i l'Agència de Salut Pública de Catalunya recomana que es vacunin en contra de la malaltia. També ho aconsella als professionals sanitaris perquè estan molt exposats a la infecció i poden ser transmissors del virus. El Departament de Salut remarca la importància d'utilitzar el dispositiu assistencial més adequat per a cada problema. La major part dels processos virals respiratoris remeten espontàniament, amb pocs dies de durada i amb símptomes d'intensitat lleu o moderada, i habitualment no requereixen atenció sanitària. Per a més informació, es recomana trucar al 061 CatSalut Respon, el telèfon de Salut de Catalunya que està operatiu les 24 hores dels 365 dies de l'any. També es pot consultar la web de Canal Salut. Principals actuacions Per respondre a l'increment d'activitat a causa de la grip, i com ja es va fer l'any passat, el Departament de Salut ha posat en marxa 23 plans d'acció territorials per ajustar millor l'atenció continuada i urgent a les necessitats específiques de cada territori. Les millores previstes s'emmarquen en el desplegament del Pla Nacional d'Urgències de Catalunya (PLANUC), aprovat el maig del 2017.

Summary: L'epidèmia de grip continua baixant a Catalunya


L’alcalde de Tarragona, Josep Fèlix Ballesteros (PSC), confia que les mobilitzacions convocades divendres amb motiu de la reunió del Consell de Ministres a Barcelona es facin “de manera pacífica, lliure i amb respecte a la convivència” i garanteixin el màxim possible la mobilitat i l’activitat quotidiana. En declaracions durant una trobada de Nadal amb la premsa, Ballesteros ha reiterat l’opinió que els polítics presos haurien d’estar en llibertat provisional i ha expressat “la màxima solidaritat” amb les famílies i amics dels dirigents independentistes. Pel que fa al judici de l’1-O, l’alcalde de Tarragona ha afirmat que “necessitem un judici just”.  Tres alternatives a Ikea En clau municipal, després que la Junta de Govern Local hagi suspès per tercer cop el pla urbanístic de la Budellera, l’alcalde ha garantit que tramitaran el projecte “amb garanties” perquè sigui acceptat “per la immensa majoria de ciutadans”.  Pel que fa al desenvolupament del pla parcial 10, l’alcalde ha garantit que “tira endavant” malgrat la més que probable retirada del projecte d’Ikea -només pendent de la confirmació oficial de l’empresa, que no dona resposta al consistori-. Ballesteros ha explicat que els propietaris dels terrenys han rebut tres ofertes alternatives a la multinacional sueca, la qual cosa garanteix l’impuls de la nova urbanització a tocar de l’Anella Mediterrània de Campclar. En aquest sentit, el batlle ha defensat el bon manteniment del recinte que va acollir els Jocs Mediterranis i ha avançat que d’aquí a poques setmanes començarà el procés administratiu per licitar serveis de restauració i d’oci. A més, Ballesteros ha insistit que estan ultimant amb la Generalitat l’acord per gestionar el Palau d’Esports Catalunya.  D’altra banda, l’alcalde ha celebrat que el subdelegat del govern espanyol, el també socialista Joan Sabaté, mantingui la porta oberta a construir un baixador ferroviari al sud de l’aeroport de Reus. Ballesteros ha destacat que el territori vol que aquesta infraestructura sigui digna i garanteixi la intermodalitat, tal com s’ha previst a l’aeroport de Girona.  Confiat de cara a les municipals  Finalment, pel que fa a les eleccions municipals, Ballesteros ha dit que les afronta amb “optimisme” i confiat que la “moderació, la centralitat i el tarragonisme” que defensa li donaran un bon resultat. El candidat del PSC a la reelecció ha declinat parlat de la llista electoral i ha garantit que no començarà la campanya fins un mes abans dels comicis. Fins aleshores, Ballesteros se centrarà en tirar endavant les “grans inversions” previstes en el pressupost “més potent dels darrers anys”, que s’aprovarà divendres gràcies al suport de Cs al govern format pel PSC i el PP.

Summary: Ballesteros confia que les mobilitzacions del 21-D siguin “pacífiques” i amb “respecte a la convivència”


La portaveu de Cs al Congrés, Inés Arrimadas, ha demanat a Pedro Sánchez que canviï la taula de negociació "de la vergonya" amb ERC per una amb "constitucionalistes". Arrimadas ha argumentat que cal un acord de governabilitat entre PSOE, PP i Cs per evitar "el govern del malson" dels socialistes amb Unides Podem. "Hi ha una majoria alternativa", ha dit la portaveu de Cs en roda de premsa aquest divendres al migdia al Congrés després d'acreditar-se com a diputada. Arrimadas ha assegurat que Cs no pot donar suport a un acord entre PSOE i Podem però s'ha mostrat oberta a pactar fins i tot uns pressupostos amb el PSOE si Sánchez renuncia al preacord amb els de Pablo Iglesias i busca un acord de governabilitat -i no de govern- amb els partits "constitucionalistes". Arrimadas també ha defensat que Cs hauria de tenir un representant a la Mesa del Congrés i ha explicat que a partir d'aquest divendres començaran a negociar amb altres formacions per aconseguir-ho. José María Espejo Saavedra s'encarregarà de les negociacions. Sobre les negociacions del PSOE amb ERC, Arrimadas ho ha considerat una "vergonya" i ha criticat que hi fos present Josep María Jové a qui ha titllat "d'imputat pel cop d'estat del 2017" a Catalunya. No estarà a la gestora Arrimadas ha descartat formar part de la gestora que nomenarà el Consell General del partit taronja dissabte per pilotar Cs fins que se celebri el congrés que triarà nou líder. La portaveu de Cs ha argumentat que s'aparta de la gestora perquè s'ha postulat per presidir la formació.

Summary: Arrimadas demana a Sánchez que canviï la taula de negociació "de la vergonya" amb ERC per una amb "constitucionalistes"


La Inspecció de Treball de Tarragona proposa sancions i liquidacions a la Seguretat Social que arriben als 240.000 euros pel grup logístic Carreras i les empreses de treball que utilitzava per frau en la contractació temporal mitjançant contractes "intermitents" i cessió il·legal de treballadors. Segons la investigació, l'empresa cobria 101 llocs de treball mitjançant contractes de posada a disposició a empreses de treball temporal (ETT), que en els 18 mesos anteriors ja havien estat coberts durant més de 12 mesos de manera contínua o discontínua per treballadors d'ETT. L'incompliment afecta 1.356 contractes de treball de posada a disposició durant el període 1 de setembre de 2014 i 30 de març de 2016. Són dades que ha presentat des de Tarragona el secretari general del Departament de Treball, Josep Ginesta, que ha apuntat que des de gener fins a l'agost, a Tarragona s'han aixecat un 10,5% més d'actes d'infracció que l'any anterior, 1.276. Carreras, frau i abús Inspecció ha fet una proposta de sanció a l'empresa usuària de 63.255 euros, i una altra proposta de sanció i liquidació a la Seguretat Social a les empreses de treball temporal de 171.744 euros per diferències de cotització. Segons ha detallat Ginesta, les empreses implicades tenen un període per presentar al·legacions, tot i que l'autoritat laboral "difícilment les podrà estimar". "Quan hi ha un frau i un abús tan gran es fa difícil veure-hi raonaments jurídics que t'ho tombin", ha afirmat el secretari general del Departament. Segons Inspecció, s'ha apreciat la responsabilitat solidària del grup logístic en les actes de liquidació de quotes a la Seguretat Social per diferències en la cotització. Les diferències es generen per abonar al treballador posat a disposició el salari per temps treballat i no per temps contractat, tot i que el treballador no pot prestar serveis per causa imputable a l'empresa. "Podem entendre que alguns processos necessiten flexibilitat, però hi ha mecanismes per fer-ho, i no pot ser esclavitzar els treballadors", ha afirmat Ginesta, "si hi ha un procés productiu que sotmet treballadors a esclavatge, hem de mirar el procés productiu". Sobre Carreras, ha explicat que hi havia una bossa de treballadors d'ETT –previstes legalment- que cada matí acudien a l'empresa a una hora concreta i no era fins aleshores quan l'encarregat els deia si aquell dia treballarien o no. Es genera un "efecte crida que té lligat al treballador: està disponible però fins a l'hora no sap si treballarà, si cobrarà ni si cotitzarà a la seguretat social". "No quadra grans empreses amb grans beneficis que acabin donant com a resultat situacions d'aquest tipus: un frau de llei claríssim", ha conclòs.  Balanç general Les infraccions detectades a Tarragona des de gener fins a l'agost són principalment en l'àmbit de la Seguretat Social (574), seguides de les relacions laborals (358), seguretat i salut en el treball (262), obstrucció a l'empresa inspectora (45), i en ocupació i estrangers extracomunitaris (36). Amb tot, l'augment més gran de les infraccions respecte al mateix període de l'any passat ha estat en relacions laborals, amb un 167% més. En concret, segons Treball, es deu a la pujada de les infraccions amb els temps de treball (98,5% més), l'ús inadequat d'empreses de treball temporal per empreses usuàries del servei (102% més) i amb incompliments salarials (57% més). Pel que al frau en la contractació, com a conseqüència de la intervenció inspectora, 693 contractes temporals s'han convertit en indefinits, un 37,8% més que en els primers vuit mesos del 2015. D'altra banda, la infracció més detectada en l'àmbit de la seguretat i salut laboral ha estat la relacionada amb màquines i equips de treball (18%), en matèria de seguretat social ha estat la falta d'alta de treballadors per compte d'altri (32%) i en ocupació, el treball d'estrangers extracomunitaris sense autorització (61%). Amb les inspeccions d'enguany s'ha aconseguit incrementar la jornada de treball pactada en el contracte de treball a temps parcial de 244 treballadors, un augment que supera el 50% de la jornada declarada en més de la meitat dels casos. En aquest àmbit, Inspecció ha aixecat 133 actes d'infracció, un 98,5% més que l'any anterior. La situació detectada a Tarragona és "simptomàtica" del que es detecta en àmbit nacional, sobretot pel que fa als contractes intermitents, però que a la demarcació és "més accentuada". En aquest sentit, Ginesta ha afirmat que Treball, a partir d'ara, "declara la guerra als contractes intermitents". A Carreras s'ha produït la "primera gran operació" mitjançant la inspecció que acabarà amb una de les sancions "més grans" que s'han imposat mai a Tarragona, segons el secretari general de Treball. Segons ha desvelat Ginesta, a Tarragona hi ha cinc investigacions en marxa sobre situacions de cambreres de pis i 24 actuacions en curs vinculades al cas Telefònica-Movistar, de subcontractació en cadena irregular.

Summary: Treball proposa una sanció de 240.000 euros pel grup logístic Carreras per frau en la contractació temporal


El festival Sónar i la Fundació Pere Tarrés han organitzat el primer campus d'estiu en innovació tecnològica i artística per a joves. En un comunicat han anunciat que professionals de l'art i la música avançada que han passat pel festival de música electrònica impartiran als participants tallers, xerrades motivacionals i workshops. El Sónar Campus tindrà lloc del 2 al 13 de juliol i la música electrònica en serà l'element unificador. El Sónar Campus està organitzat per setmanes independents i complementàries i inclouen xerrades motivacionals, makerspaces i workshops. Per apuntar-se no cal tenir coneixements previs de música electrònica ni de programació. Al final de cada setmana s'organitzarà una mostra oberta al públic perquè es puguin conèixer totes les creacions realitzades.  El Sónar Campus forma part de la proposta de colònies i casals d'estiu que la Fundació Pere Tarrés organitza aquest any i on participen més de 25.000 infants i joves a Catalunya. Aquestes activitats compten amb la implicació de més de 4.500 monitors, la majoria d'ells voluntaris.

Summary: El Sónar i la Fundació Pere Tarrés organitzen  el primer campus d'estiu en innovació tecnològica i artística per a joves